**OBAVJEŠTENJE**

Cijenjeni nastavnici, saradnici, zaposlenici i studenti Fakulteta islamskih nauka Univerziteta u Sarajevu,

u skladu s instrukcijama Rijaseta Islamske zajednice u Bosni i Hercegovini, Ministarstva za obrazovanje, nauku i mlade Kantona Sarajevo i Senata Univerziteta u Sarajevu, a s ciljem prevencije pojave i širenja pandemije korona virusom i da se njene negativne posljedice svedu na najmanju moguću mjeru dajem sljedeće preporuke:

1. sve redovne obaveze i aktivnosti nastaviti savjesno i odgovorno izvršavati prilagodivši ih novonastalim okolnostima;
2. nastavni proces na sva tri ciklusa studija održavati samo *on line* koristeći DL platformu, bez dolaska u predavaonice;
3. nastavnici i saradnici su dužni osigurati održavanje *on line* nastave, a studenti su je dužni pratiti i učestvovati u njenoj realizaciji, jer neće biti nadoknađivana;
4. nastavnici i saradnici će održavati nastavu na način da jedan čas koriste izravnu komunikaciju putem *webinara*, a drugi čas, ako je planiran, koristeći druge načine elektronske komunikacije;
5. prilikom održavanja nastave koristit će se raspored časova koji je prilagođen novonastalim okolnostima;
6. odbrane magistarskih i doktorskih radova će se održati u najavljenim terminima, ali se kandidatima preporučuje da broj prisutnih svedu na najmanju moguću mjeru;
7. IT tehničar će pratiti sve procese i biti na raspolaganju svim zaposlenicima Fakulteta;
8. tehničko osoblje je obavezno osigurati dodatne sanitarne mjere i pojačano održavati čistoću prostora i opreme;
9. portiri su obavezni pojačati kontrolu ulaska i izlaska iz zgrade i omogućiti ulazak i izlazak samo na službeni ulaz/izlaz;
10. nastavno, stručno, administrativno i tehničko osoblje će nastaviti odgovorno i savjesno izvršavati svoje obaveze s minimalnim brojem zaposlenika na radnom mjestu.

Sve gore navedene mjere su na snazi u naredne dvije sedmice, odnosno do 30. marta 2020. godine.

Svjesni činjenice da je ova situacija nova i neočekivana za sve nas molim za puno razumijevanje i saradnju kako bismo je što lakše prevazišli i sačuvali naše zdravlje i živote.

Sarajevo, 15. 3. 2020.

Dekan:

Prof. dr. Zuhdija Hasanović, s.r.